România a ajuns la un număr record de 5,75 milioane de salariaţi, a anunţat deputatul social-democrat Marius Budăi, fost ministru al Muncii.
"Avem un număr record de 5,75 milioane de salariaţi. Fiecare nou angajat contribuie la un sistem de pensii robust şi de încredere. Creşterea investiţiilor publice şi ajutoarele de stat au creat noi locuri de muncă şi au garantat salarii decente. Aceasta este calea spre un viitor sustenabil", a scris Budăi.
De asemenea, el susţine că salariul mediu net a depăşit 1.000 de euro.
"Creşterea salariilor şi a numărului de salariaţi conduc la consolidarea din ce în ce mai bună a sistemului de pensii din România. Este rezultatul direct al politicilor guvernamentale. Strategia PSD a dus la un număr record de salariaţi şi un salariu mediu net de peste 1.000 de euro. Este o creştere care reflectă nu doar cifre, ci şi grija permanentă a PSD privitor la viaţa cetăţenilor români. Un milion de contracte de muncă în plus faţă de anul trecut! Aceasta înseamnă mai multe contribuţii sociale, mai multă siguranţă pentru părinţii şi bunicii noştri", a adăugat fostul ministru.